# Projekts

**LĪGUMS**

Rīgā, 2019.gada [..] [„Parakstīšanas Diena“]

**Latvijas Republika,** kuras vārdā uz 20\_\_\_.gada \_\_\_.\_\_\_\_\_\_\_ Ministru kabineta sēdes lēmuma (Protokols Nr.\_\_ \_\_.§) pamata rīkojas Ekonomikas ministrs Ralfs Nemiro, turpmāk – Valsts, no vienas puses,

un

**Sabiedrība ar ierobežotu atbildību „Tet”,** vienotais reģistrācijas Nr. 40003052786, juridiskā adrese Rīgā, Dzirnavu ielā 105, LV-1011, tās galvenā izpilddirektora Jura Gulbja personā, kurš rīkojas uz 2019.gada \_\_\_.\_\_\_\_\_\_\_\_\_ pilnvaras Nr. \_\_\_\_ pamata, turpmāk – Sabiedrība, no otras puses, turpmāk – Līdzēji,

**I Ievērojot to, ka:**

[1] Sabiedrība, pamatojoties uz Sabiedrisko pakalpojumu regulēšanas komisijas (turpmāk – Komisija) Padomes 2006.gada 27.decembra lēmumu Nr.316 “Par sabiedrības ar ierobežotu atbildību “Lattelecom” universālā pakalpojuma sniegšanu 2007.gadā”, 2007.gada 24.janvāra lēmumu Nr.12 “Par universālā pakalpojuma saistībām”, 2007.gada 6.jūnija lēmumu Nr.163 “Par sabiedrības ar ierobežotu atbildību “Lattelecom” universālā pakalpojuma sniegšanu 2007.gadā”, 2007.gada 21.decembra lēmumu Nr.616 “Par universālā pakalpojuma saistībām”, 2008.gada 10.septembra lēmumu Nr.285 “Par universālā pakalpojuma saistībām”, 2009.gada 7.decembra lēmumu Nr.427 “Par universālā pakalpojuma saistībām”, 2013.gada 4.decembra lēmumu Nr.232 “Par universālā pakalpojuma saistībām elektronisko sakaru nozarē” un 2016.gada 15.decembra lēmumu Nr.168 “Par universālā pakalpojuma saistībām elektronisko sakaru nozarē” atbilstoši Elektronisko sakaru likumam nodrošina universālo pakalpojumu elektronisko sakaru nozarē Latvijas Republikā.

[2] 2018.gadā Sabiedrības sniegtā universālā pakalpojuma saistību izpildes tīrās izmaksas 343 729 (trīs simti četrdesmit trīs tūkstoši septiņi simti divdesmit deviņi) *euro* apmērā apstiprinātas ar Komisijas Padomes 2019.gada 27.septembra lēmumu Nr.151 „Par sabiedrības ar ierobežotu atbildību „Tet” aprēķināto 2018.gada universālā pakalpojuma saistību tīro izmaksu apstiprināšanu”.

[3] Saskaņā ar Elektronisko sakaru likuma 65.panta ceturto daļu “*Tīrās izmaksas, kas izriet no universālā pakalpojuma saistību izpildes, kompensē saskaņā ar noteikto kompensācijas mehānismu, ja elektronisko sakaru komersants, kas sniedz universālo pakalpojumu, pierāda, ka ir pakļauts netaisnīgam apgrūtinājumam un saistību izpilde rada zaudējumus.*”.

[4] Saskaņā ar Komisijas Padomes 2019.gada 27.septembra lēmumu Nr.151 „Par sabiedrības ar ierobežotu atbildību „Tet” aprēķināto 2018.gada universālā pakalpojuma saistību tīro izmaksu apstiprināšanu” secinājumu daļas 11.punktu Sabiedrība ir pierādījusi, ka, sniedzot universālo pakalpojumu 2018.gadā, tā ir bijusi pakļauta netaisnīgam apgrūtinājumam un saistību izpilde ir radījusi tai zaudējumus. Tādējādi ir piemērojama Elektronisko sakaru likuma 65.panta ceturtā daļa un Sabiedrībai ir tiesības uz 2018.gada universālā pakalpojuma izpildes tīro izmaksu kompensāciju atbilstoši likumā noteiktajai kārtībai.

[5] Saskaņā ar Elektronisko sakaru likuma 66.panta pirmo daļu “*Lai kompensētu universālā pakalpojuma saistību tīrās izmaksas, izveido universālā pakalpojuma fondu vai citu finansēšanas un kompensācijas mehānismu.*”. Saskaņā ar Elektronisko sakaru likuma pārejas noteikumu 14.punktu “*Universālā pakalpojuma fondu vai citu finansēšanas un kompensācijas mehānismu izveido Ministru kabinets līdz 2022.gada 1.janvārim. Ja līdz 2022.gada 1.janvārim universālā pakalpojuma fondu vai citu finansēšanas un kompensācijas mehānismu Ministru kabinets nav izveidojis, tad līdz tā izveidošanai universālā pakalpojuma saistību izpildes radītos zaudējumus kompensē no valsts budžeta.*”.

[6] Universālā pakalpojuma fonds vai cits finansēšanas un kompensācijas mehānisms nav izveidots. Sabiedrība kompensāciju par universālā pakalpojuma saistību izpildes radītajiem zaudējumiem nav saņēmusi.

[7] Tādējādi Valstij no budžeta jākompensē Sabiedrībai 2018.gadā nodrošinātā universālā pakalpojuma saistību izpildes tīrās izmaksas 343 729 (trīs simti četrdesmit trīs tūkstoši septiņi simti divdesmit deviņi) *euro* apmērā.

**II Līdzēji vienojas par sekojošo:**

[1] Valsts līdz **2020.gada 31.maijam** (neskarot līguma II [3] punktā noteikto) kompensē Sabiedrībai 2018.gadā nodrošinātā universālā pakalpojuma saistību tīrās izmaksas **343 729 (trīs simti četrdesmit trīs tūkstoši septiņi simti divdesmit deviņi) *euro* apmērā**, Sabiedrībai ieturot šajā punktā minēto summu no valstij pienākošās un izmaksājamās Sabiedrības dividenžu summas par 2019.gada darbības rezultātiem.

[2] Ja Valstij izmaksājamās Sabiedrības dividendes ir mazākas par līguma II [1] punktā norādīto saistību izpildes naudas summu vai to apmērs ir 0, tad starpību starp ieturējuma summu un dividenžu apmēru Valsts sedz 30 (trīsdesmit) dienu laikā no dalībnieku sapulces lēmuma par peļņas izlietošanu dienas.

[3] Ja Valsts pilnībā atsavina sev piederošās Sabiedrības kapitāla daļas, tad līguma II [1] punktā noteiktās un vēl nekompensētās summas daļu (kāda tā ir dienā, kad kapitāla daļas nodotas citai personai) Valsts kompensē Sabiedrībai 60 (sešdesmit) dienu laikā no dienas, kad īpašumtiesības uz Valsts kapitāla daļām pārgājušas jaunajam īpašniekam.

[4] Kamēr Valsts pilda šajā līgumā noteiktās saistības, Sabiedrībai nav citu privāto vai publisko prasījuma tiesību pret Valsti saistībā ar Sabiedrībai 2018.gadā nodrošinātā universālā pakalpojuma saistību izpildes tīro izmaksu kompensāciju, kā saistības, kas noteiktas vai izriet no šī līguma.

[5] Šis līgums stājas spēkā pēc tam, kad saņemta Tilts Communications A/S piekrišana saskaņā ar 1994.gada 11.janvāra Jumta līguma starp Latvijas Republiku un SIA “Tet” un Tilts Communications A/S 3.4.(i) apakšpunktu, un ir spēkā līdz tajā noteikto saistību izpildei.

[6] Šim līgumam piemērojami Latvijas Republikas normatīvie akti, kas ir spēkā šī līguma spēkā stāšanās dienā, kā arī visi turpmākie grozījumi attiecīgajos piemērojamos normatīvajos aktos (tai skaitā attiecībā uz šī līguma interpretāciju, izpildi, Pušu tiesību un pienākumu saturu un apjomu, kā arī šī līguma izbeigšanu un tās sekām). Visi strīdi saistībā ar šo līgumu risināmi Latvijas Republikas administratīvajās tiesās.

[7] Šis līgums var tikt publiskots.

Šī līguma II [5] punktā minētā atsauce uz Jumta līgumu publiskojama tikai tādā veidā, ka tiek norādīts, ka šī līguma spēkā stāšanās sakarā un Sabiedrības saistību uzņemšanās sakarā jāievēro Jumta līguma saistības.

[8] Līgums sastādīts uz 3 lapām divos eksemplāros ar vienādu juridisko spēku, no kuriem pa vienam atrodas pie katra no Līdzējiem.

|  |  |
| --- | --- |
| Latvijas Republikas vārdā:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Ekonomikas ministrsRalfs Nemiro | Sabiedrības ar ierobežotu atbildību „Tet” vārdā:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Galvenais izpilddirektorsJuris Gulbis |